CELEX: 32016R0302
Language: hr
Date: 2016-02-25 00:00:00
Title: Provedbena uredba Komisije (EU) 2016/302 оd 25. veljače 2016. o razvrstavanju određene robe u kombiniranu nomenklaturu

4.3.2016   
            
            
               HR
            
            
               Službeni list Europske unije
            
            
               L 58/21
            
         PROVEDBENA UREDBA KOMISIJE (EU) 2016/302
   оd 25. veljače 2016.
   o razvrstavanju određene robe u kombiniranu nomenklaturu
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (1), a posebno njezin članak 9. stavak 1. točku (a),
   budući da:
   
               (1)
            
            
               Radi osiguravanja jedinstvene primjene kombinirane nomenklature koja je priložena Uredbi (EEZ) br. 2658/87, potrebno je donijeti mjere za razvrstavanje robe iz Priloga ovoj Uredbi.
            
         
               (2)
            
            
               Uredbom (EEZ) br. 2658/87 utvrđena su opća pravila o tumačenju kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvode dodatni pododjeljci te koja je utvrđena posebnim odredbama Unije, s ciljem primjene tarifa i drugih mjera povezanih s trgovinom robom.
            
         
               (3)
            
            
               U skladu s navedenim općim pravilima, robu opisanu u stupcu (1) tablice u Prilogu ovoj Uredbi trebalo bi razvrstati pod odgovarajuću oznaku KN iz stupca (2) na temelju obrazloženja navedenog u stupcu (3) te tablice.
            
         
               (4)
            
            
               Primjereno je odrediti da u skladu s člankom 12. stavkom 6. Uredbe Vijeća (EEZ) br. 2913/92 (2) osoba kojoj su izdane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.
            
         
               (5)
            
            
               Mjere predviđene u ovoj Uredbi u skladu su s mišljenjem Odbora za Carinski zakonik,
            
         DONIJELA JE OVU UREDBU:
   Članak 1.
   Roba opisana u stupcu (1) tablice u Prilogu razvrstava se u okviru kombinirane nomenklature pod oznaku KN iz stupca (2) te tablice.
   Članak 2.
   Obvezujuće tarifne informacije koje nisu u skladu s ovom Uredbom mogu se nastaviti navoditi u skladu s člankom 12. stavkom 6. Uredbe (EEZ) br. 2913/92 tijekom razdoblja od tri mjeseca od datuma stupanja na snagu ove Uredbe.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 25. veljače 2016.
      
         
            Za Komisiju,
         
         
            u ime predsjednika,
         
         Stephen QUEST
         
            Glavni direktor za oporezivanje i carinsku uniju
         
      
   
   
      (1)  SL L 256, 7.9.1987., str. 1.
   
   
      (2)  Uredba Vijeća (EEZ) br. 2913/92 od 12. listopada 1992. o Carinskom zakoniku Zajednice (SL L 302, 19.10.1992., str. 1.).
   
      PRILOG
      
                  Opis robe
               
               
                  Razvrstavanje (oznaka KN)
               
               
                  Obrazloženje
               
            
                  (1)
               
               
                  (2)
               
               
                  (3)
               
            
                  Proizvod u obliku plastične ploče za crtanje dimenzija otprilike 31 cm × 32 cm, sa svijetlom plastičnom višeslojnom magnetnom površinom za crtanje i brisanje. Ta je površina okružena plastičnim okvirom i pričvršćena na njega.
                  Plastična olovka za crtanje s metalnim vrškom vezana je za ploču pomoću uzice. Vrškom olovke pritisne se površina ploče te se tako stvaraju slike, slova itd., koristeći se magnetskim svojstvima površine. Četiri mala magnetna plastična pečata, kojima se na površini ploče mogu otisnuti likovi, labavo su položena u plastični okvir.
                  Funkcija brisanja vrši se podizanjem gornjeg plastičnog sloja; mehanizam za podizanje gornjeg sloja, kojim se isključuje magnetska funkcija, ugrađen je na dnu ploče za crtanje.
                  Proizvod je namijenjen za zabavu djece.
                  Vidjeti sliku (1).
               
               
                  9503 00 95
               
               
                  Razvrstavanje se utvrđuje u skladu s općim pravilima 1, 3 (a), 3 (b) i 6 za tumačenje kombinirane nomenklature i nazivima oznaka KN 9503 00 i 9503 00 95.
                  Razvrstavanje u tarifni broj 9610 kao pločica ili ploča s površinom za pisanje ili crtanje isključeno je jer se proizvod ne upotrebljava za pisanje ili crtanje pisaljkama od škriljevca ili flomasterima s vrškom od pusta ili vlakana (vidjeti i napomene s objašnjenjem harmoniziranog sustava za tarifni broj 9610).
                  Proizvod ima obilježja igračke iz tarifnog broja 9503. Budući da tarifni broj 9503 sadržava najtočniji opis, isključeno je i razvrstavanje u tarifni broj 3926 kao ostali proizvodi od plastike.
                  Proizvod je mješoviti proizvod u smislu općeg pravila 3 (b). Sastoji se od plastike i magnetne površine, koji zajedno čine cjelinu (vidjeti i napomene s objašnjenjem HS-a za opće pravilo 3 (b), (IX)).
                  Okvir i površina napravljeni su od plastike. Plastične komponente prevladavaju te proizvodu daju bitnu značajku u smislu općeg pravila 3 (b).
                  Proizvod se stoga razvrstava pod oznaku KN 9503 00 95 kao ostale igračke od plastike.
               
            
         (1)  Slika je samo informativne naravi.